runetrust/blame-folketinget-dk huggingface dataset:
Martin Lidegaard (RV), 2024-05-14:
Med hensyn til EU er jeg interesseret i at høre, hvad regeringens politik egentlig er i forhold til EU's landbrugspolitik, og jeg siger det, fordi vores spidskandidat til Europaparlamentet, Sigrid Friis Frederiksen, i dag har spillet ud med et forslag til en revision af EU's landbrugspolitik, der både betyder en mindre reduktion, men især også en omlægning af den nuværende direkte støtte i en mere grøn retning for landbruget fra EU's side i fremtiden.
Keld Albrechtsen (EL), 2001-02-27:
Venstre og De Konservative har simpelt hen, om jeg så må sige, en undtagelse i forhold til forslaget til vedtagelse, nemlig at de ganske vist stemmer for det, man kalder Tamperekonklusionerne, men har samtidig meddelt, at de, når de kommer til behandling i Folketinget, nok på væsentlige punkter i virkeligheden agter at stemme imod dem.
Jann Sjursen (KRF), 2003-03-18:
Det er tilfældet, uanset om det er små eller store fisk, så skal vi i virkeligheden ikke bare droppe den sondring og sige, at vi har brug for at forbedre politiets efterforskningsmuligheder, både over for mellemmændene og over for bagmændene og især over for mellemmændene, for det
Karina Lorentzen Dehnhardt (SF), 2020-03-10:
Jeg har en mistanke om – men det må jo forblive en mistanke – at det måske ikke lige præcis er den her lovgivning, som har virket allermest, men måske snarere den om utryghedsskabende lejre, som har stresset nogle af de her mennesker ud af byen.
Villum Christensen (LA), 2008-11-14:
Men det er ikke helt sikkert med de 2,3 øre, for videre i stk. 4 står der, at klima- og energiministeren efter forelæggelse for det i § 3 nævnte udvalg kan fastsætte regler om, at godtgørelsen skal nedsættes eller bortfalde.
Jeppe Bruus (S), 2022-04-06:
For kontrolkrav er det Skattestyrelsens erfaring, at betalingsprocenten generelt er på ca. 90 pct. Når det ikke er muligt at opgøre det præcise provenu fra kontrolindsatser af f.eks. hvidvask, momssvindel eller kædesvig, som er blevet betalt, så skyldes det, at det ikke automatisk registreres i Skatteforvaltningens betalingssystemer, altså om et krav er oprettet som følge af et kontrolprojekt eller en almindelig angivelse.
Høgni Hoydal (T), 2009-10-08:
Jeg synes, det er sølle, og jeg vil i samme ombæring opfordre til, at hele udlændinge- og flygtningedebatten i Danmark skifter spor, for i økonomiske krisesider er der utrolig kort vej til, at den harske debat bliver til en stigmatisering og en udpegning af syndebukke også for økonomiske problemer for almindelige mennesker i hverdagen.
Jens Joel (S), 2024-02-08:
Så der er ikke nogen tvivl om, at det er ekstremt vigtigt for os, at vi bliver ved med at følge med, at vi leverer både de midler, men også de redskaber, der skal til, for at vores myndigheder, vores fagforeninger, alle de folk, der håndhæver de her ting, faktisk også kan gøre det i realiteten.
Samira Nawa (RV), 2020-05-29:
Og dét sammenholdt med de økonomiske prioriteter, der ligger lige foran os, bl.a. i forhold til coronakrisen, men derefter også den massive grønne omstilling, vi skal have gang i, bringer os til den konklusion, at det ikke er nu, der skal tages hul på forhandlinger, og det er derfor, vi ikke støtter beslutningsforslaget.
Anders Fogh Rasmussen (V), 2005-11-02:
Derfor synes jeg, at alle kræfter nu burde forenes om at hjælpe irakerne til så hurtigt som muligt selv at kunne overtage ansvaret for egen sikkerhed, dvs. uddanne deres soldater, uddanne deres politi så hurtigt som muligt, så de kan blive herre i eget hus.
Lene Espersen (KF), 2010-04-07:
Og jeg vil egentlig gerne starte med at sige, at mit allerallerførste svar til hr. Kim Mortensen, og det har jeg også sagt til medierne, er, at grunden til, at jeg ikke kunne deltage i det statusmøde, hvor intet skulle besluttes, og hvor der ikke skulle laves nye tekster, var, at jeg i forvejen havde planlagt en ferie med min familie på et tidspunkt, hvor skolerne er lukket, og hvor Folketinget også har mødefri, og derfor kolliderede det med mine private planer, hvis jeg pludselig skulle rejse til Canada.
Jonas Dahl (SF), 2011-12-01:
Det er klart, at når vi f.eks. øger afgifterne på vin og spiritus eller når vi f.eks. fjerner skattesubsidieringen for sundhedsforsikringer, så betyder det selvfølgelig også en indtægt, og den kalkulerer vi med, lige såvel som den tidligere regering kalkulerede med indtægter i form af det ene eller det andet på afgifts- eller skattegrundlagsområdet i sine finanslovforslag.
Thomas Jensen (S), 2020-11-05:
Visse ATV'er er indregistreret og kategoriseres i dag som traktor i henhold til færdselsloven, og det skyldes, at visse ATV'er er godkendt som en traktor, ligesom de er indrettet til at trække et andet køretøj eller et arbejdsredskab og er konstrueret til en hastighed på højst 40 km/t.
Jonas Dahl (SF), 2012-05-11:
Derfor synes jeg også, det er vigtigt at slå fast, at man har et ledelsesmæssigt ansvar, når to uafhængige rapporter belyser problemstillinger om en konkret medarbejder, og så vil det for mig at se være dårlig ledelse, hvis ikke man agerede på det, og hvis ikke man forholdt sig til de problemstillinger, som faktisk blev rejst.
Flemming Kofod-Svendsen (KRF), 1998-12-16:
Bevarelse af den særlige administrationsgodtgørelse tror vi er rigtig over for de mindre erhvervsdrivende; afskaffelse af arbejdsmarkedsbidraget mener jeg er væsentligt; lavere selskabs- og virksomhedsskat, og at vi også får bedre vilkår for opsparing på etableringskonto.
Maria Durhuus (S), 2024-05-03:
Jeg forbeholder mig retten til at sætte det i spil, og jeg forbeholder mig retten til at sige, at jeg simpelt hen bliver nødt til at få nogle eksperter ind, der er klogere på det her, end vi er, altså nogle, der ved, hvad der sker derude – også på Fyn, også i Herning og også i Skagen.
Villy Søvndal (SF), 2013-04-24:
Pointen er, at uanset hvor lang tid den her konflikt fortsætter, så er der kun en ting, der kan afslutte konflikten, og det er, at nogle mennesker sætter sig omkring et bord og skitserer den forhandlede løsning, der kan betyde afslutningen på de uhyrligheder, vi dagligt ser i Syrien i øjeblikket.
Keld Albrechtsen (EL), 2000-03-15:
Det tjener jo ministeren til hæder, at ministeren, da ministeren var kommissær, lod en række sager om godkendelse af gensplejsede afgrøder ligge på sit skrivebord uden at ekspedere dem videre, men nu har ministeren jo altså det direkte ansvar for området her i Danmark.
Finn Sørensen (EL), 2019-04-09:
Da vi for et års tid siden behandlede den seneste skærpelse af det såkaldte zoneforbud rettet mod hjemløse, der overnatter udendørs, var begrundelsen for lovforslaget, at regeringen ville sætte ind mod udenlandske tilrejsende, som slår lejr på offentlige steder.
Jesper Petersen (S), 2022-05-03:
Men fru Ulla Tørnæs har ret i, at det ikke er den måde, som det oftest foregår på, og jeg har hørt kritikken her og skal så bare minde om, at vi selvfølgelig også har hørt forligskredsen efterfølgende, og havde der været andre svar på den høring end dem, der kom, så havde sagen selvfølgelig også stillet sig anderledes, end den gør nu, hvor vi kan gennemføre lovforslaget her.
Mette Gjerskov (S), 2010-04-27:
Som jeg har forstået forslaget her fra SF, handler det om, at ligesom man har en bebyggelsesprocent, hvor kommunen går ud og siger, at der højst må bebygges så og så mange procent af grundene, har kommunen med biofaktor en mulighed for at gå ud og sige: Der skal være så og så grønt i det her nye kvarter, vi nu laver i vores by.
Per Ørum Jørgensen (KF), 2006-05-03:
Nu er tålmodighed jo en dyd, og det er da positivt, at der pågår et udvalgsarbejde, der meget snart kan fremvise resultater, som jeg mener det er nødvendigt at vi får kigget nærmere på, før vi kan træffe en endelig beslutning om at indføre åbne standarder i det offentlige system i Danmark.
Erling Bonnesen (V), 2011-05-06:
Jeg er glad for, at vi med kommuneaftalen i 2009 fik målrettet ekstra 28 mio. kr. af de såkaldte særtilskudsmidler til netop Ærø, Samsø og Læsø og sammen med andre tilskud fik omlagt til et nyt tilskud i en 4-årig periode.
Jørn Jespersen (SF), 2002-05-28:
Det, vi har søgt afklaret, er: Er det ikke rigtigt, at med den ændring af planloven, der nu bliver lavet, vil det være sådan, at hvis der ligger en landbrugsejendom på mere end 30 ha inden for 300-m-grænsen i forhold til strandbeskyttelseslinjen, vil den ejendom nu få en automatisk ret til uden ansøgning at opføre en medhjælperbolig og en aftægtsbolig?
Ole Stavad (S), 2003-10-22:
Hvis økonomi- og erhvervsministeren tager forordet til den analyse, som jeg skrev, så fremgår det deraf, at hvis vi kom i en situation, hvor vi havde beskæftigelsesproblemer i forhold til at sikre en ordentlig hjemmehjælp til vore ældre, så prioriterede vi det forud for hjemmeservice.
Tove Videbæk (KRF), 2001-02-28:
Forslaget om en uvildig konsulentfunktion på handicapområdets kvalitetsstandarder, handleplaner osv. ser vi i Kristeligt Folkeparti naturligvis meget positivt på. Ministeren siger afslutningsvis i sin fremsættelsestale, at hvis der skulle opstå vanskeligheder, der skyldes det ny finansieringssystem, så vil disse hurtigt blive afdækket, så de kan blive rettet, og det er jo meget positivt.
Frank Aaen (EL), 2000-10-24:
Det bør Folketinget jo være meget forsigtig med, og derfor vil jeg sige, ligesom dengang vi i sin tid havde debatten om Schengenkonventionen og dens forhold til grundloven: Spørgsmålet om, hvilke rettigheder andre landes politi og domstole får på dansk område, vil vi i udvalgsarbejdet bruge megen energi på at få afdækket yderligere.
Kristen Touborg (SF), 2003-05-26:
»Regeringen opfordres til at udarbejde konkrete og fremadrettede handlingsplaner og tiltag for de svagest stillede udkantsområder, Lolland-Falster, Bornholm, det sydfynske område og visse dele af Nord- og Vestjylland, inden udgangen af 2003, således - at der skabes muligheder for at skabe en dynamisk erhvervsudvikling med udgangspunkt i de enkelte områders særlige muligheder, - at uddannelsesniveauet hæves, - at der er teknologisk service og rådgivning til rådighed for iværksættere og mindre virksomheder og - at arbejdet med udflytning og oprettelse af relevante statslige arbejdspladser fortsættes målrettet. Regeringen opfordres til at lade Erhvervs- og Boligstyrelsen have ansvaret for en særlig indsatsgruppe, der følger implementering og tilpasning af handlingsplanerne.
Christine Antorini (SF), 1998-06-10:
Det er jeg fuldstændig enig i, og det er faktisk det, der gør, at SF når frem til præcis den modsatte konklusion, nemlig at så nytter det ikke noget, at vi én gang til gør det samme, hvor vi fra politisk hold laver en struktur i forhold til de mellemlange og videregående uddannelser uden at inddrage universiteterne meget i den proces.
Carsten Hansen (S), 2003-10-22:
Det vil sige, at inden man kommer hen til optagelse på de videregående uddannelsesinstitutioner, vil ministeren med et flertal i Folketinget - hun har vel klaret det af med Dansk Folkeparti, vil jeg tro - sige, at nu vægter vi så det, at man har en eksamen på A-niveau, højere. Men det ændrer da ikke ved, at uanset hvad det er for et fag, ændrer man på karakterernes vægtning i eksamensresultatet ved, at man vægter det ekstra højniveaufag højere.
Charlotte Dyremose (KF), 2006-02-07:
Og hvis alle gør det, kan skatten for os alle sammen jo blive lavere, fordi enhver varetager det ansvar, man nu engang har for at bidrage til velfærdssamfundet. Hvis vi vil have et højt velfærdsniveau, er det selvfølgelig nødvendigt, at vi alle sammen bidrager til det.
Peter Juel Jensen (V), 2009-05-12:
Jeg synes, det er godt, at vi har et system, der dels sikrer, at vi motiverer de unge mennesker til at tage en uddannelse det er jo deres skattepenge, som vi andre skal leve af, når vi engang bliver pensioneret - dels at vi holder de unge i gang og sørger for, at de får taget viden til sig og stiller sig bedst muligt til fremtiden.
Holger K. Nielsen (SF), 2017-12-01:
Hvis vi så ser på de problemer og de trusler, vi står med lige nu, tror jeg vi vil se, at de fleste af os er meget optaget af, hvad der sker på den koreanske halvø, og at man har to ikke særlig forudsigelige personligheder over for hinanden, Kim Jong-un og Donald Trump.
Søren Egge Rasmussen (EL), 2022-02-24:
Hvis man skal bruge pesticider i landbruget, skal man have sprøjtecertifikat og håndtere de her giftstoffer på den måde, som anvisningen siger, hvorimod hvis det er en privat, der går ned og køber en grøn dunk, ja, så står der noget på etiketten, men der er jo ingen garanti for, at vedkommende håndterer det på ordentlig vis.
Thomas Jensen (S), 2011-05-03:
Når man selv har prøvet at ansøge om boligstøtte, ved man jo, at der ligger en lang række dokumentationskrav på det her område, og her mener vi at man snildt via nogle registersamkøringer kan lette ansøgningsprocessen for den enkelte lejer og sikre, at lejeren kan få opfyldt den ret, lejeren måtte have til boligstøtte.
Mogens Jensen (S), 2010-04-22:
Jeg har jo en mail her, hvor Venstres ordfører selv har sendt et forslag frem, der næsten er identisk med oppositionens vedtagelsesforslag, men som så af en eller anden mærkelig grund blev trukket tilbage igen, måske fordi Dansk Folkeparti nedlagde veto mod, at regeringen kan samarbejde på det her område.
Søren Pape Poulsen (KF), 2024-01-16:
Må jeg bare opfordre til, at de forligspartier, de partier, der har stået bag alt det her, hurtigt bliver inddraget, så vi i stedet for at der skabes en masse myter om, hvad virkeligheden er derude, får en orientering om, hvorfor det ene og det andet ikke kan bruges, så vi kommer videre i det her.
Mattias Tesfaye (S), 2021-05-10:
Det er regeringens holdning, at det er fornuftigt, at der kan søges om at opnå dansk indfødsret på baggrund af nogle på forhånd fastsatte kriterier, der understøtter krav til sprog, samfundsforståelse, demokrati, kriminalitet, selvforsørgelse, loyalitet – I kender dem.
Marlene Harpsøe (DF), 2010-11-18:
Jeg synes jo, at det kunne være dejligt, hvis vi her fra salen i dag kunne sende et signal også ud til politiet om, at de tjenestedyr, som de har, rent faktisk yder en kolossal god indsats for Danmark ved at opretholde ro og orden og hjælpe til i tiltrængte situationer med at jage forbrydere og det ene og det andet, ved at sige, at vi laver en særlig paragraf i straffeloven, hvor tjenestedyr i funktion er særligt beskyttede.
Margrete Auken (SF), 2000-05-04:
Jeg havde ikke troet, at vi skulle komme til at opleve det i dansk sammenhæng, som en del af den danske debat, fra folk, der ligefrem er repræsenteret i Folketinget, at man kan køre den slags kampagner, som falder ind under det væmmeligste, vi kan se af det, som er ufarligt, fordi vi jo heldigvis har en retsbeskyttelse, også af muslimer i Danmark, men hvor vi kunne se, hvad der kunne gå galt, hvis vi ikke sikrede, at den kom ind.
Frank Aaen (EL), 2001-05-10:
Vi vil ikke være med til den slags særlovgivning. Vi er enige med Advokatrådet, der har udtrykt, at politiet allerede har de fornødne redskaber til at bekæmpe de kriminelle handlinger, det her retter sig imod, men det dokumenteres ikke på nogen måde, at man i dag i tilstrækkelig grad bruger den lovgivning, der allerede eksisterer, over for de her forhold.
Tove Videbæk (KD), 2004-04-29:
F.eks. talte vi for nogle år siden her også om Thistedmodellen, hvor jordemoder og sundhedsplejerske og læger osv. etablerer et tværfagligt team, som følger en gravid kvinde i situationer, hvor de ved, at der er eller vil være problemer, og denne Thistedmodel har vi faktisk været med til at give satspuljemidler til.
Torben Hansen (S), 2010-06-16:
Jeg tror også, at Venstres ordfører, det håber jeg da, har været til en del af møderne i Arbejdsmarkedsudvalget, hvor der har været folk fra Frederikshavn, Thy, Mors, Aalborg, Horsens, Århus, Odense og København, som alle sammen har gjort opmærksom på – og det er praktikere, vi taler om her – at de har medlemmer, der nu falder ud af dagpengesystemet, at de har medlemmer, der nu sandsynligvis må gå fra hus og hjem, fordi de heller ikke kan få kontanthjælp.
Joachim B. Olsen (LA), 2012-03-14:
I øvrigt fremgår det også af ministerens svar om indkomstfordelingen, at den indflydelse, det vil have på ginikofficienten, som man normalt bruger til at måle uligheden i samfundet med, faktisk ikke er ganske stor – jeg tror, at man taler om 1,5 point, hvilket vil betyde, at vi, selv hvis man fjernede topskatten, vil have en ulighed i Danmark, som stadig væk vil være på niveau med den, man f.eks. har i Sverige, hvilket jeg tror at de fleste mennesker betegner som et land, der også har en forholdsvis høj grad af lighed.
Villy Søvndal (SF), 1999-04-23:
Derfor vil jeg godt spørge: Mener socialministeren - eller den socialdemokratiske ordfører, fru Grete Schødts - at der er udsigt til, at regeringen har lært af sidste års aftale, som var meget stram, som var meget stram, hvilket betød, at vi i en stribe kommuner oplevede voldsomme nedskæringer i hjemmehjælpen?
Knud Erik Kirkegaard (KF), 2003-04-09:
Vores mål er at nå frem til en konstruktiv, fredelig løsning, der bygger på etkinapolitikkens grund, men inden for dens rammer vil Det Konservative Folkeparti arbejde for, at forbindelserne, både de økonomiske og de handelsmæssige og de kulturelle, bliver intensiveret.
Bendt Bendtsen (KF), 2002-05-22:
Overvågningen skal sikre, at statslige initiativer bliver koordineret, så de forskellige ministeriers initiativer ikke rammer eller begunstiger de samme områder, og derudover skal vi holde øje med udviklingen i regionerne, så vi kan sætte ind rettidigt og præcist, hvis noget skulle gå skævt.
Benny Engelbrecht (S), 2015-12-16:
Grunden til, at jeg spørger ind til det, er jo, at statsministeren i et interview med Børsen eller i hvert fald over for Børsen – i en forsamling, hvor de har været til stede – har tilkendegivet, at årsagen til, at man har brudt skattestoppet, er, at man jo ikke har særlig mange mandater, altså at der er situationer, der kan opstå, hvor andre partier kan presse regeringen til at bryde skattestoppet.
René Christensen (DF), 2013-12-19:
Så vil Dansk Folkeparti også med glæde stemme for et forslag, som kommer fra EU, men det er sørgeligt at stå her sådan sidst på eftermiddagen og opleve, at vi faktisk er enige om, at vi gerne vil have det mærke, det er bare ikke de danske politikere, der skal beslutte det, dem, der er valgt af de danske forbrugere, nej, det skal være Europa-Parlamentet, som kommer med et sådant mærke, så forbrugerne kan få den forbrugeroplysning.
René Christensen (DF), 2010-11-23:
Jeg vil som forslagsstiller selvfølgelig gerne kvittere for, at ministeren går så positivt ind i den her dialog i forbindelse med beslutningsforslaget. Med hensyn til det bagudrettede siger ministeren, at der er nogle udfordringer i forhold til det arbejdsretlige, men er ministeren ikke enig i, at det godt kan være problematisk.
Else Theill Sørensen (KF), 2002-03-21:
Jeg vil gerne knytte en kommentar til det, fru Elisabeth Arnold sagde, om vi da virkelig skulle være sådan et fint og sart folkefærd, som ikke tåler at blive blandet med andre. Jeg vil gerne sige til fru Elisabeth Arnold: Jo, vi tåler da at blive blandet med andre, men et af vores problemer er jo, at der komme en hel masse mennesker til Danmark, som ikke vil blandes med os.
Bjarne Laustsen (S), 2009-05-26:
Han sagde også: Vi har lavet en forsikringsordning, der gør, at når vi har kompenseret 50 pct. og 80 pct. og vi har gjort en hel masse, så laver vi en forsikringsordning til landsdelen, som sørger for, at kommuner bliver kompenseret 100 pct.
Thomas Adelskov (S), 2004-02-19:
Nu er det altså sådan, at de penge, der er kommet ind - jeg gætter på, at det, der tænkes på, er UMTS-auktionerne - faktisk er fordelt, og en stor del er fordelt til forskning, til innovation omkring teleteknologi, men også andre teknologier og anden vigtig samfundsforskning.
Kristian Thulesen Dahl (DF), 2000-04-11:
Vi vidste jo godt, at euroen ville blive en realitet, vi vidste jo godt, at den ville komme som en fysisk enhed, vi vidste jo godt, at der var lande, der arbejdede i den retning, men Danmark havde jo markeret, Danmark havde sagt, at vi ikke ønskede at være med, og den melding fra befolkningen stod Socialdemokratiet efter eget udsagn vagt om i 1998, men ikke her i 2000.
Troels Lund Poulsen (V), 2016-11-08:
Det er også derfor, vi nu laver en samlet placering af klagenævnet i det, vi kalder Nævnenes Hus i Viborg, og der er det selvfølgelig også afgørende at vi har fokus på at man får truffet afgørelser, og at sager ikke skal ligge og vente i flere år.
Kim Behnke (FRI), 2001-01-23:
Så ligesom Kristeligt Folkepartis ordfører var optaget af, at det her konstant er under gunstig og nyttig revision, ja, så vil vi da glæde os til, at i de kommende revisioner af regnskabslovgivningen kan vi hver gang sætte os som mål, at der skal være nogle administrative lettelser, så vi ikke behøver 170 paragraffer for at aflevere et årsregnskab.
Per Clausen (EL), 2008-05-06:
Jeg kan forstå på fru Louise Schack Elholm, at det, Venstre mener, er, at når vi bruger penge på at skabe mere sundhed og vi bruger ekstra penge på at skabe nogle ekstra fordele for de relativt vellønnede i samfundet, er det til fordel for de økonomisk dårligst stillede.
Søren Krarup (DF), 2007-02-07:
Derfor spørger jeg ministeren: Er det trods alt ikke opgaven bl.a. via den følgegruppe, som sidder, at søge at få gymnasieskolen tilbage på det spor, der hedder respekt for det enkelte fag, respekt for en undervisning, hvor det drejer sig om faget, og hvor det altså drejer sig om at lære noget frem for alle disse ideologiske fraser om udvikling, perspektivering osv.?
Mette Abildgaard (KF), 2020-01-30:
Som flere før mig har været inde på – først var det fru Mette Gjerskov fra Socialdemokratiet – er affald gået fra at være noget, vi brændte af, til noget, der i hvert fald i rigtig mange tilfælde kan være en ressource, hvis vi håndterer det rigtigt, hvis det er produceret rigtigt, og hvis det foregår under de rette vilkår.
Svend Erik Hovmand (V), 2001-01-18:
Og vi har oven i købet genfremsat flere af dem. Så skal jeg sige til hr. Ole Sohn, at jeg faktisk lægger meget vægt på, hvad erhvervslivet selv mener om de ordninger, der gennemføres, og når det altså viser sig, at langt, langt størstedelen - 80 pct. - mener, at det går den forkerte vej, så synes jeg også, hr. Ole Sohn burde tage det alvorligt. Jeg skal på baggrund af de bemærkninger, som jeg er kommet med, og på vegne af forslagsstillerne fremsætte følgende:
Mai Mercado (KF), 2022-05-03:
Så synes jeg, at noget af det absolut vigtige også er, at alle ikke skal lave de her kvalitetsrapporter, som ved gud har været en kæmpe papirtiger, og jeg vil vove den påstand, at meget få byråd har taget de solide, dybdegående diskussioner, som jo egentlig var tanken med kvalitetsrapporterne.
Morten Bødskov (S), 2007-04-13:
En ting var, at hr. Per Ørum Jørgensen jo som nyvalgt folketingsmedlem rent faktisk blev kastet direkte ind i den her hvepserede og skulle stå på i øvrigt meget heroisk vis og forsvare regeringens lovforslag i en tæt kamp med, man må gå ud fra, at det var kernekonservative vælgergrupper; vi havde landadel og alle mulige andre spændende mennesker inde, som var vældig aggressive over den her lov, ikke mindst folk fra Dansk Folkeparti.
Hanne Severinsen (V), 2002-04-04:
»Folketinget henviser til vedtagelsen om konflikten i Tjetjenien nr. V 120 af 17. maj 2001 og udtrykker sin stærke bekymring over de fortsatte alvorlige overgreb og voldshandlinger mod den tjetjenske befolkning fra begge sider i konflikten.
Elisabeth Arnold (RV), 1998-11-12:
Noget tyder på, at disse regler ikke er blevet overholdt, og så er det naturligvis undersøgelsens genstand at finde ud af, hvorfor de ikke er blevet overholdt, hvilke kontrolmekanismer der svigtede, og hvordan vi kan gøre det bedre i fremtiden, så tingene fungerer ordentligt.
Ole Glahn (RV), 2007-03-29:
For det handler om, at de mennesker, der er ansat i den offentlige sektor, får mulighed for at udføre de opgaver, de skal, de velfærdsopgaver over for børn og ældre osv., og meget af den tid, de gerne ville udføre de opgaver i, går i dag med at udfylde skemaer i forbindelse med kontrolforanstaltninger og andet, som regeringen har pålagt dem.